………. (sz.) napirend

**E L Ő T E R J E S Z T É S**

**a Képviselő-testület 2023. április 27-i rendes ülésére**

**Tárgy:** Javaslat együttműködési megállapodás megkötésére a Hidegkúti Sport Clubbal

**Készítette:** ………………………….

Szabó-Bartha Nikolett

titkársági koordinátor

**Egyeztetve:** …………………………

dr. Varga Előd Bendegúz

alpolgármester

**Látta:**      ……………………………………

dr. Szalai Tibor

jegyző

          ……………………………………

dr. Silye Tamás

jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. törvény 23. § (5) bekezdés 17. pontja szerint a kerületi önkormányzatok feladata különösen a kerületi sport és szabadidősport támogatása, valamint az ifjúsági ügyek. Budapest Főváros II. Kerületi Önkormányzat (a továbbiakban: Önkormányzat) számára kiemelten fontosak ezek az ügyek, ami számos sportcélú fejlesztésben, illetve a kerületi sportélet különböző szereplőinek lehetőségekhez mérten anyagi, ennek hiányában erkölcsi támogatásában nyilvánul meg.

A Hidegkúti Sport Clubot 1923-ban alapították meg, így az idei évben ünnepli 100. évfordulóját.

Pokorny József (1948–2009), aki 45 éven át dolgozott a klubért, és negyedszázadon át volt a sportegyesület elnöke, utánpótlás nélkül nem látta biztosnak a HSC jövőjét. 1979-ben Garics Ferenc vezetésével kezdődött a fiatalok, az utánpótlás-csapatok felépítése. A gyermekkorosztályok létrehozásában kiemelt jelentőségű volt Rósa Viktor – korábbi HSC-játékos, testnevelő, iskolaigazgató és klubelnök – tevékenysége, a sportklub és a Klébi DSE összefonódása, fúziója.

Pesthidegkút és a Hidegkúti Sport Club egyik legfontosabb értéke a közösségi szellem, és annak ereje. A HSC-család a kerületi vezetés és a pesthidegkúti közösség támogatása mellett sok éven át saját erőből biztosította a sportklub működésének a feltételeit. Minden évben bálokat szervezett a kultúrházban, az így befolyt bevétel jelentős volt a klub működése szempontjából.

A „hidegkúti göröngyös”, a Szabadság utcai sport- és szabadidőközpont 2014-ben megújult, és a Hidegkúti Sport Club Klebelsberg-díjas elnökéről, Pokorny Józsefről nevezték el. A település legendás edzője, sportvezetője a Hidegkúti Sport Club egykori elnöke sok száz helybeli fiatallal szerettette meg a futballt.

A club 100 éve változatlan helyszínen biztosít sportolási lehetőséget a környék fiataljainak és az idősebbeknek is. Jelenleg labdarúgó és futsal szakosztályaink működnek. Az Egyesület kiemelt célja, hogy Pesthidegkút és vonzáskörzete lakosságának sokrétű lehetőségeket biztosítson mind az egészséges életmód kialakításához elengedhetetlen sportolási lehetőségek terén, mind a versenyezni vágyó gyerekeknek, felnőtteknek az egyre szélesebb palettát felvonultató kínálatukkal.

Az Egyesület nem rendelkezik saját ingatlannal, foglalkozásait, mérkőzéseit a Pokorny József Sport és Szabadidő Központ kis és nagy műfüves pályáin, valamint a Klebelsberg Kuno Általános Iskola és Gimnázium sportcsarnokában szervezi. Mindkét intézménnyel évenkénti bérleti szerződést köt az Egyesület, ezzel biztosítva a sportolási helyszíneket a sportolók számára.

Az egyesület kiemelt célja, hogy Pesthidegkút és vonzáskörzete lakosságának sokrétű lehetőségeket tudjunk biztosítani mind az egészséges életmód kialakításához elengedhetetlen sportolási lehetőségek terén, mind a versenyezni vágyó gyerekeknek, felnőtteknek az egyre szélesebb palettát felvonultató kínálatunkkal. További cél az utánpótlás játékosok számának 3 – 5 %-os emelkedése, a BLSZ II tagság megszilárdítása és a BLSZ III-as kategóriába való újbóli feljutás. Felnőtt futsal csapatunkat illetően reménykedünk az NB II-es tagság újbóli megszerzésében.

A képzésbe, a foglalkozások vezetésébe az Egyesület törekszik arra, hogy bevonja az ifjúsági és a felnőtt korosztály tagjait annak érdekében, hogy közülük kerüljenek ki a leendő edzők. A felnőtt, gyakorlott edzők mellé segítőként csatlakoznak a fiatalabb korosztály tagjai. Fontos cél a licenszet megszerző edzők számának gyarapítása.

Az Önkormányzat évek óta megkülönböztetett figyelemmel kíséri és különböző formában, lehetőségek szerinti mértékben támogatja az Egyesület munkáját, illetve az ott épülő közösséget. Annak érdekében, hogy a két szervezet között az együttműködés intenzívebbé, kölcsönösen gyümölcsözővé váljon, a mellékletként csatolt megállapodás megkötésre teszünk javaslatot. Ennek keretében a felek célja, hogy eszközeikhez és lehetőségeikhez mérten előmozdítsák és erősítsék a kerületi professzionális-, tömeg- és szabadidősport pozícióit, valamint az ifjúsági ügyeket, ezen belül különösen az egészséges életmódra nevelést és az utánpótlásképzést, továbbá szimbolikusan (pl. címerhasználat engedélyezésével) és gazdasági elvek alapján (pl. közös forrásfeltárás, pályázatokon részvétel) fejlesszék kapcsolatukat.

**Határozati javaslat**

A Képviselő-testület felhatalmazza a Polgármestert a Budapest Főváros II. Kerületi Önkormányzat, a II. Kerületi Sport és Szabadidősport Nonprofit Kft. és a Hidegkúti Sport Club (rövidített név: HSC, székhely: 1029 Budapest, Máriaremetei út 236., képviseli: Rósa Viktor elnök) között a határozati javaslat mellékletét képező Együttműködés megállapodás - az esetlegesen szükségessé váló technikai jellegű módosításokat követő - aláírására.

**Felelős:** Polgármester

**Határidő:** 2023. május 31.

*(A határozati javaslat elfogadása egyszerű többségű szavazati arányt igényel.)*

**Budapest, 2023. április 18.**

**Örsi Gergely**

polgármester